**РЕПУБЛИКА СРПСКА**

**ГРАД БИЈЕЉИНА**

**ГРАДОНАЧЕЛНИК**

**Градска управа**

**Одсјек за локални економски развој и европске интеграције**

Број: 02/20-057-1-49/24

Датум: 21.02.2024. године

**ГРАД БИЈЕЉИНА**

**ИЗВЈЕШТАЈ**

**О РЕАЛИЗАЦИЈИ ПЛАНА ОДРЖИВЕ УРБАНЕ МОБИЛНОСТИ ГРАДА БИЈЕЉИНА - ПОУМ (2020-2025)**

**ЗА 2023. ГОДИНУ**

**Бијељина, 21.02.2023. година**

Садржај

[1. УВОД 2](#_Toc101355147)

[2. ОСНОВНЕ КАРАКТЕРИСТИКЕ ПОУМ 3](#_Toc101355151)

[3. ЦИЉЕВИ И ПОДЦИЉЕВИ ПОУМ 4](#_Toc101355157)

[4. ПРАЋЕЊЕ ЦОР ИНДИКАТОРА У ОКВИРУ РЕАЛИЗАЦИЈЕ ПОУМ ГРАДА БИЈЕЉИНА 2020 – 2025. 6](#_Toc101355162)

[5. ПРЕГЛЕД РЕАЛИЗОВАНИХ АКТИВНОСТИ 9](#_Toc101355217)

6. ЗАКЉУЧЦИ И ПРЕПОРУКЕ............................................................................................12

# УВОД

Процес израде Плана одрживе урбане мобилности (ПОУМ) Града Бијељина је почео у септембру 2019. године, а завршен је једногласним усвајањем на 39. сједници Скупштине Града Бијељина одржаној 10. септембра 2020. године, број закључка 01-013-39-3/20.

План одрживе урбане мобилности Града Бијељина је стратешки документ, који је усклађен са Агендом 2030 и Циљевима одрживог развоја, са фокусом на Циљ 11 - *Одрживи градови и заједнице - Учинити градове одрживим значи стварање пословних прилика, сигурног и приступачног становања, те изградњу отпорних друштава и економија*, осмишљен да задовољи потребе мобилности људи и привредних субјеката у Граду Бијељина и околини, те генерално да унаприједи квалитет живота грађана. То укључује улагања у јавни превоз, стварање зелених јавних простора, те побољшање урбанистичког планирања и управљања на партиципативан и инклузиван начин.

Одржива мобилност подразумијева активно залагање за промјену начина транспорта, навика и понашања путника у циљу смањења негативних посљедица транспорта по друштво, екологију и економију, као што су:

* загађење ваздуха, које утиче на промјене климе,
* бука,
* гужве у саобраћају,
* саобраћајне несреће,
* деградација урбаних средина (смањење простора за пјешаке усљед повећања броја возила),
* експлоатација земљишта (све већа изградња путева и инфраструктуре).

ПОУМ Града Бијељина израђен је у свјетлу модерних европских и свјетских кретања ка одрживој урбаној мобилности и доприноси развоју интегрисаног одрживог система урбане мобилности који:

* је приступачан и задовољава основне потребе мобилности свих корисника;
* одговара на различите потребе грађана и привреде за мобилношћу и превозним услугама на одржив начин;
* води уравнотеженом развоју и бољој интеграцији различитих видова транспорта
* удовољава захтјевима одрживости, уравнотежавајући потребу за економском одрживошћу, социјалном једнакошћу и здравственим квалитетом животне средине;
* оптимизује ефикасност и економичност;
* боље користи урбани простор и постојећу транспортну инфраструктуру и услуге;
* повећава атрактивност урбаног окружења, квалитета живота и јавног здравља;
* побољшава општу сигурност и сигурност у саобраћају;
* води ка смањењу буке, загађења ваздуха, емисије гасова стаклене баште и смањењу потрошње енергије.

# ОСНОВНЕ КАРАКТЕРИСТИКЕ ПЛАНА ОДРЖИВЕ УРБАНЕ МОБИЛНОСТИ

ПОУМ за Град Бијељину је осмишљен и развијен да буде стратешко усмјерење Града Бијељина у смислу искорака ка савременим концептима урбане мобилности за период 2020 – 2025. годинa, и представља први интегрални план ове врсте у Граду Бијељина и један од ријетких у Босни и Херцеговини.

Сврха ПОУМ-а Града Бијељина је дефинисање стратешких смјерница, мјера и акционог плана за одрживи систем урбане мобилности који узима у обзир постојеће стање, просторно планску документацију, економске и друштвене планове, те ниво спремности друштва у цјелини на искорак ка одрживости система урбане мобилности.

Основне карактеристике ПОУМ-а Градa Бијељинa су:

* Фокус на људе и задовољавање њихове основне потребе за мобилношћу;
* Стратешки приступ и широко учешће јавности у процесу израде, како би се задовољиле потребе људи и компанија, са циљем унапређења квалитета живота;
* Заснованост на дугорочној визији развоја транспорта и мобилности која укључује све облике и врсте превоза, јавне и приватне, путничке и теретне, моторизоване и немоторизоване;
* Фокус на здравље људи, заштиту животне средине, смањење буке, као и емисија гасова стаклене баште и смањење потрошње енергије, што доприноси повећању атрактивности и квалитета градске средине;
* Фокус на унапређење ефикасности и економичности транспорта роба и људи, као и друштва у цјелини;
* План одрживе урбане мобилности се заснива на постојећој пракси планирања и узима у обзир принципе интеграције, учешћа, мониторинга и евалуације;
* План одрживе урбане мобилности заснива се на детаљној процјени садашњих и будућих перформанси система урбане мобилности, те успоставља мјерљиве циљеве, засноване на реалној процјени основних и доступних ресурса.

У изради документа директно су учествовали запослени Градске управе, тј. Одјељења за стамбено-комуналне послове и заштиту животне средине Града Бијељина, Одсјека за локални економски развој и европске интеграције, Одјељења за просторно уређење и Дирекције за изградњу и развој Града Бијељина у облику Координационе групе задужене за израду ПОУМ Града Бијељина.

Координациона група је сарађивала са спољним сарадницима. Спољни сарадници су ангажовани кроз пројекат „Подршка ЈЛС у Републици Српској у промоцији одрживе урбане мобилности“ који је реализовао Савез општина и градова РС уз финансијску подршку њемачке Развојне агенције GIZ кроз Отворени регионални фонд за Југоисточну Европу – Енергетска ефикасност (ОРФ-ЕЕ) у оквиру пројекта “Одржива урбана мобилност у земљама Југоистичне Европе II (SUMSEEC II)“.

У току израде самог документа одржани су многобројни састанци координационе групе и спољашњих сарадника како би се на свеобухватан начин сачинила структура документа, узела у обзир цјелокупна ситуација мобилности на подручју Града, те како би се заједнички дефинисали циљеви, мјере и конкретне активности.

Осим Координационе групе коју су чинили запослени Градске управе, ширу радну групу чинили су представници јавних институција, цивилног друштва, приватног сектора, образовних установа, осталих одјељења Градске управе, чланови Партнерских група за друштвени, еколошки и привредни развој (Привредни савјет) Града, који су пружали специфичне информације и утицали на дефинисање циљева и визије, као и мјера и активности ПОУМ Града Бијељина.

Поред редовног учешћа шире радне групе у кључним фазама процеса, извршено је и опсежно испитивање грађана Бијељине кроз анкетни упитник и анализу стања путем упитника који је попунило 1022 становника Града Бијељина, те су њихово виђење кључних проблема и захтјеви/потребе узети у обзир приликом креирања ПОУМ-а.

Овакав свеобухватан интегрисани приступ у планирању мобилности допринио је дефинисању заједничких циљева и посвећености за остваривање заједничке визије.

# ЦИЉЕВИ И ПОДЦИЉЕВИ ПЛАНА ОДРЖИВЕ УРБАНЕ МОБИЛНОСТИ

Примарни циљ Плана одрживе урбане мобилности је да изгради систем који ће омогућити грађанима обећавајућу будућност мобилности и приступачности, а Бијељина ће се дефинисати као успјешно динамично окружење, промовисаће се заштита животне средине, и то ће допринијети здравијем и сигурнијем окружењу за све становнике и учеснике у саобраћају, стављајући нагласак на немоторизована кретања, пјешаке, бициклисте и особе са ограниченом мобилношћу и уопште становнике Бијељине. Фокус је на људима и њиховим потребама.

Циљ плана одрживе урбане мобилности је да омогући мобилност за све грађане посебно у сегменту немоторизованог саобраћаја и кретања - вожња бицикла и пјешачење, успостављање ефикасног и нискоемисионог система јавног градског превоза, те доношење иновативних мјера за смањење коришћења приватних аутомобила у градским путовањима, што ће допринијети смањењу емисије гасова стаклене баште, буке и загушења.

У овом процесу дефинисан је сет циљева из различитих подручја, а чије је остваривање кључно за реализацију усвојене визије која се фокусира на бољи квалитет живота за све становнике Бијељине. Уз сет циљева дефинисани су циљни индикатори за ПОУМ Града Бијељина, који представљају квантитативне вриједности за циљеве и подциљеве. Да би правилно оцијенили ефекте и квалитет реализације предвиђених мјера, дефинисани су жељени индикатори, односно оквирне вриједности, које се мјере на годишњем нивоу, као и на крају временског оквира реализације ПОУМ Бијељина.

Битно је истаћи да је Град Бијељина ускладио ПОУМ са Агендом 2030, односно са циљевима одрживог развоја (ЦОР) и да је успостављена матрица индикатора која обухвата 5 циљева одрживог развоја: *ЦОР 3 – Здравље и благостање, ЦОР 9 – Индустрија, иновације и инфраструктура, ЦОР 10 – Смањење неједнакости, ЦОР 11 – Одрживи градови и заједнице, ЦОР 13 – Очување климе* и 10 локализованих глобалних индикатора, од којих је 5 потпуно у складу са БиХ/РС Оквиром циљева одрживог развоја. (***НАПОМЕНА****: У вријеме успостављања и усвајања ПОУМ Бијељина, БиХ/РС Оквир циљева одрживог развоја још није био успостављен).*

# ПРАЋЕЊЕ ЦОР ИНДИКАТОРА У ОКВИРУ РЕАЛИЗАЦИЈЕ ПОУМ ГРАДА БИЈЕЉИНА 2020 – 2025.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Циљ 1. БЕЗБЈЕДАН, ИНКЛУЗИВАН И ФУНКЦИОНАЛАН ГРАД ПО МЈЕРИ СВАКОГ ЧОВЈЕКА** | | | | | | | | |
| **ЦОР** | **ЦОР Подциљ** | **ПОУМ Индикатор** | **ВРИЈЕДНОСТИ** | | | | | |
| **ПОЧЕТНА (2019. година)** | **2020. година** | **2021. година** | **2022. година** | **2023. година** | **ЦИЉНА (2025. година)** |
| **Подциљ 1.1. Унаприједити безбједност саобраћаја и саобраћајну инфраструктуру** | | | | | | | | |
| **3; 11** | **3.6; 11.2** | 1.1.1.Број саобраћајних незгода | 421 | 755 | 964 | 948 | **783** | **390** |
| Број саобраћајних незгода у којима су учествовали пјешаци | 33 | 23 | 43 | 28 | **46** | **10** |
| Број саобраћајних незгода у којима су учествовали бициклисти | 19 | 11 | 25 | 24 | **34** | **5** |
| **Подциљ 1.2. Омогућити приступачну мобилност становницима у складу са њиховим способностима и ограничењима** | | | | | | | | |
| **10; 11** | **10.2, 10.3; 11.3** | 1.1.2. Број пјешачких прелаза са приступним рампама | 236 | 236 | 237 | 243 | **245** | **286** |
| 1.2.1. Број семафора са звучним сигналом | 1 | 3 | 3 | 3 | **3** | **6** |
| **Подциљ 1.3. Успоставити систем јавног превоза ниске емисије у урбаном подручју** | | | | | | | | |
| **9; 11; 13** | **9.1; 11.2; 13.2** | 1.2.2. Број линија јавног градског превоза | 0 | 0 | 0 | 0 | **0** | **3** |
| 1.3.1. Број уређених аутобуских стајалишта | 7 | 13 | 14 | 14 | **17** | **20** |
| 1.3.2. Број возила јавног градског превоза ниских емисија | 0 | 1 | 1 | 1 | **1** | **5** |
| **Подциљ 1.4. Успоставити мултимодалне чворове** | | | | | | | | |
| **9; 11 ; 13** | **9.1; 11.2; 13.2** | 1.3.3.Број мултимодалних чворова | 0 | 0 | 0 | 0 | **0** | **2** |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Циљ 2. МЈЕСТО ЗДРАВОГ И УГОДНОГ ЖИВЉЕЊА** | | | | | | | | |
| **ЦОР** | **ЦОР Подциљ** | **ПОУМ Индикатор** | **ВРИЈЕДНОСТИ** | | | | | |
| **ПОЧЕТНА (2019. година)** | **2020. година** | **2021. година** | **2022. година** | **2023. година** | **ЦИЉНА (2025. година)** |
| **Подциљ 2.1. Унаприједити бициклистички саобраћај** | | | | | | | | |
| **3; 9; 11; 13** | **3.6; 9.1; 11.3; 13.2** | 2.1.1. Дужина изграђених и означених бициклистичких стаза | 5.8 км | 8.14 км | 8.14 км | 8.62 км | **8.62 км** | **12 км** |
| 2.1.2. Број паркинга за бицикле | 3 (15) | 26 (130) | 36 (180) | 46 (230) | **46 (230)** | **28** |
| **Подциљ 2.2. Унаприједити пјешачки саобраћај** | | | | | | | | |
| **3; 11; 13** | **3.6; 11.3, 11.7; 13.2** | 2.2.1. Дужина пјешачких коридора | 17.4 км | 19.6 км | 19.6 км | 20.4 км | **20.4 км** | **25 км** |
| 2.2.2. Дужина хортикултурно уређених површина уз пјешачке коридоре | 8.8 км | 9.9 км | 10.05 км | 10.45 км | **10.45 км** | **13 км** |
| 2.2.3. Површина јавних зелених површина за друштвену интеракцију | 5.2 ха | 5.2 ха | 5.2 ха | 5.32 | **5.32 xa** | **6 ха** |
| **Подциљ 2.3. Побољшати квалитет ваздуха** | | | | | | | | |
| **11; 13** | **11.3, 11.6; 13.1, 13.2** | 2.3.1. Број дана са прекораченим вриједностима за „PM 10“ | 7 | 58 | 35 | 55 | **45** | **5** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Циљ 3. ПАМЕТНА РЈЕШЕЊА И ИНОВАЦИЈЕ У ФУНКЦИЈИ ОДРЖИВОГ РАЗВОЈА** | | | | | | | | | |
| **ЦОР** | | **ЦОР Подциљ** | **ПОУМ Индикатор** | **ВРИЈЕДНОСТИ** | | | | | |
| **ПОЧЕТНА**  **(2019. година)** | **2020. година** | **2021. година** | **2022. година** | **2023. година** | **ЦИЉНА**  **(2025. година)** |
| **Подциљ 3.1. Омогућити Е-мобилност на територији града** | | | | | | | | | |
| **9; 11; 13** | **9.1; 11.2, 11.3; 13.1** | | 3.1.1. Број пуњача за Е-возила | 0 | 3 | 3 | 3 | **3** | **2** |
| 3.1.2. Број регистрованих Е-возила | 0 | 3 (+ 8 хибрида) | 3 (+ 52 хибрида) | 6 (+ 63 хибрида) | **16 (+ 154 хибрида)** | **40** |
| **Подциљ 3.2. Успоставити bike-sharing систем (Дијељење бицикла)** | | | | | | | | | |
| **9; 11; 13** | **9.1; 13.1, 13.2** | | 3.2.1. Број bike-sharing пунктова | 0 | 0 | 0 | 0 | **0** | **3** |
| 3.2.2. Број бицикала у систему | 0 | 0 | 0 | 0 | **0** | **30** |
| **Подциљ 3.3. Развој градске логистике и реорганизација теретног саобраћаја** | | | | | | | | | |
| **9; 11** | **9.1, 9.4; 13.3** | | 3.3.1. Број центара градске логистике | 0 | 0 | 0 | 0 | **0** | **1** |
| 3.3.2. Број зона у којима се ограничава теретни саобраћај | 0 | 0 | 0 | 0 | **0** | **2** |

# 

# ПРЕГЛЕД РЕАЛИЗОВАНИХ АКТИВНОСТИ

У складу са стратешким опредјељењем да до 2030. године Бијељина постане ГРАД БУДУЋНОСТи, као и на основу резултата учешћа грађана у процесима доношења одлука кроз спроведене анкете, у име Градске управе, Одсјек за ЛЕР и ЕИ је у току 2021. године осмислио и започео реализацију стратешког концепта под називом „**green BijeljINa**“ који има за циљ смањење емисије CO2 кроз реализацију низа активности које, између осталог, обухватају и озелењавање урбаних подручја Града, успостављање (зелених) зона за рекреацију и одмор и промоцију активних начина кретања, како би се створили предуслови за одрживи еколошки развој.

У току 2023. године у оквиру „green BijeljINa“ Одсјек за ЛЕР и ЕИ је, у циљу достизања одрживог еколошког развоја, извршио набавку 320 садница *(хималајски бор, кугласти јавор, шареонолисни јавор, коврџава врба, црвенолисна цвјетајућа трешња, кугласти јасен, плава смрча, лаванда, шимшир грм, платан, ружичасти багрем, стубасти граб, црвенолисна шљива, смарагд туја, ситнолисна липа, патуљаста округла туја и руже стаблашице),* које су оплемениле и озелениле просторе у 15 градских вртића/клубова за дјецу и 8 ЗЕВ-ова.

У 15 градских вртића/клубова за дјецу ( ЧИКА ЈОВА ЗМАЈ- „Ђурђевак“, „Штрумфоград“, „Вини Пу“, „Цицибан“, „Звончица“, „Колибри“, „Петар Пан“, „Дјечији чаробни свијет“, „Бајка“, „Гарфилд“, „Чаролија“, „Весела дружина“, „Бамбино“, „Орашчићи и палчићи“, „Драган и Зоран“) донирано је укупно 178 садница које су дјеца предшколског узраста са својим васпитачима посадила, чиме је свако дрво добило своју групу – „власника“, које ће бити задужено за његу те саднице до краја свог боравка у вртићу, под слоганом „Растимо заједно“. На овај начин дјеца уче како да дају свој директни допринос у заштити животне средине и креирању еколошки здравијег друштва.

У осам ЗЕВ-ова („Рачанска 93,95“, „Петра Кочића 145Д“, „Иве Андрића бр.46В“, „Филипа Вишњића 36“, „Јерменска 28“, „Видовданска 28“, „Михајла Пупина 14“, „Карађорђева 21“) који су се пријавили на јавни позив расписан у августу 2023. године за добијање садница, донирано је 79 садница, а сваки ЗЕВ је требало да купи одређен број садница приближан броју који ће да добије од Градске управе, те коначан број садница посађених у ЗЕВ-овима износи 142 саднице.

У децембру 2023. године постављено је 40 клупа и једна канта за отпатке, од чега 35 клупа у Градском парку и 5 клупа и 1 канта у дворишту О.Ш. „Вук Караџић“.

У склопу стратешког концепта „Green BijeljINa“, у децембру 2023. године покренут је поступак набавке 10 паркинг постоља за бицикла (50 паркинг мјеста), а реализација набавке је планирана за први квартал 2024. године.

Са циљем подизања свијести грађана о значају активних начина кретања и подстицања на здравији начин живота, Одсјек за ЛЕР и ЕИ је током 2023. године, шести пут у континуитету, организовао активности на обиљежавању **Европске седмице мобилности** која се сваке године обиљежава у периоду од 16-22. септембра широм Европе.

Тема Европске седмице мобилности је била "Сачувајмо енергију" под слоганом „Mix & Move“, те у складу с тим је кроз све организоване активности промовисано безбједно пјешачење и вожња бицикла и корист коју овакав вид кретања има на здравље људи и животну средину.

Реализоване седмодневне активности обухватале су различите садржаје за све становнике Бијељине, **са укупним диектним учешћем 1.121 грађана**:

* Подизање свијести о урбаној мобилности у граду, анкетирање грађана и промотивне активности;
* „OCR KIDS“- *спортске активности на отвореном за дјецу -* **255 учесника**;
* „Могу и ја“ - *„Игре без граница“* на отвореном прилагођене за дјецу са потешкоћама – **65 учесника**;
* „Фитнес на отвореном за одрасле“ у Улици Патријарха Павла – **54 учесника**;
* Радионица за ученике деветог разреда основнх школа-саобраћајна секција у сарадњи са Америчким кутком Бијељина и Техничком школом „Михајло Пупин“ Бијељина – **41 учесник**;
* „20ка за здравље – *бициклистичка вожња у дужини од 20 километара –* **449 учесника**;
* Полигон за обуку дјеце предшколског узраста и завршних разреда основних школа у саобраћају и симулација безбједности у саобраћају – **30 учесника**;
* заРОЛАЈ - *Промоција точкића / ролери и скејтови –* **207 учесника**.
* Свакодневно отварање улице за пјешаке Вук Караџић у центру града - *забрана саобраћаја за моторна возила;*
* Мониторинг протока саобраћаја у центру града Бијељина;

У склопу ЕСМ 2023. Савез општина и градова РС, у сарадњи са Градом Бијељина, организовао је Округли сто „Модели организације јавног превоза“ у просторијама Савеза – **20 учесника**.

**Преглед ЕСМ активности у бројкама:**

* Укупно организовано догађаја: 8
* Укупно директних учесника/грађана: 1.121
* Укупно спонзора: 20
* Укупно партнера: 13
* Буџет Града: 2.120,27 КМ.

Поред наведених активности Одсјек за ЛЕР и ЕИ је већ традиционално упутио позив свим вртићима, основним и средњим школама са подручја града Бијељина да се активно укључе у обиљежавање ЕСМ на начин да сами осмисле активности у циљу промовисања активних начина кретања.

У склопу Пројекта „Јачање улоге мјесних заједница у БиХ“- фаза 2, завршена je изградња спортско рекреативног комплекса у МЗ Доњи Загони, односно изграђена је теретана на отвореном, која се састоји од 7 различитих справа.

Све активности су организоване кроз афирмацију Агенде 2030 и Циљева одрживог развоја (ЦОР), са посебним акцентом на ЦОР 3 (здравље и благостање), 11 (одрживи и инклузивни градови и заједнице), 13 (очување климе) и 17 (Партнерством до циљева).

Од стране Одјељења за стамбено комуналне послове и заштиту животне средине, самостално или у партнерству са другим јавним установама, током 2023. године, извршене су сљедеће активности:

* Уређена 3 аутобуска стајалишта (1 у МЗ Дворови, 2 у МЗ Јања поред основне школе);
* Обиљежен један нови пјешачки прелаз у Сремској улици (код ТЦ „Фортуна“);
* Обиљежен један нови пјешачко-бициклистички прелаз у Улици Незнаних јунака, који повезује пјешачко-бициклистичку стазу поред канала „Дашница“;
* Започете су активности на изради *Студије истраживања и развоја система јавног превоза путника на територији Града Бијељина* *са имплементацијом нове аутобуске станице у систем ЈПП*, чији се завршетак очекује током 2024. године;
* Започете су активности на припреми пројектно техничке документације и добијања потребних дозвола за изградњу пјешачко-бициклистичке стазе у МЗ Патковача у путном појасу са десне стране магистралног пута М-14.1, као и за постављање свјетлосно сигналног уређаја;
* Започете су активности на припреми пројектно техничке документације и добијања потребних дозвола за изградњу пјешачко-бициклистичке стазе у МЗ Хасе, са лијеве стране магистралног пута Бијељина-Угљевик, од центра насеља према Угљевику у дужини 850,00 метара;
* Започете су активности на припреми пројектно техничке документације и добијања потребних дозвола за изградњу пјешачко-бициклистичке стазе у МЗ Дворови-Трњаци-Балатун, са десне стране магистралног пута Бијељина-Рача, на дионицама гдје тренутно не постоји стаза;
* Започете су активности на припреми пројектно техничке документације и добијања потребних дозвола за изградњу пјешачко-бициклистичке стазе у МЗ Пучиле, са десне стране градске обилазнице, од укрштања са локалним путем према насељу Пучиле до кружне раскрснице са Улицом Српске војске и крака магистралног пута према Зворнику;
* Започете су активности на припреми пројектно техничке документације и добијања потребних дозвола за изградњу тротоара и бициклистичке стазе у Улици Незнаних јунака у Бијељини, на страни преко пута ОШ "Кнез Иво од Семберије", у сврху повезивања бициклистичке стазе у Улици Стефана Дечанског и шеталишта са стазом поред канала Дашница;
* Завршена је пројектна документација за реконструкцију наставка Улице Стефана Дечанског у Бијељини, у оквиру које су пројектоване пјешачко-бициклистичке стазе дужине око 2.000,00 метара;
* Одјељење за стамбено-комуналне послове и заштиту животне средине врши праћење квалитета ваздуха, односно садржаја загађујућих материја у ваздуху - током 2023. године укупно је регистрoвано 45 дана са прекораченим вриједностима за „PM 10“ (суспендоване честице промјера 10 µm).

# ЗАКЉУЧЦИ И ПРЕПОРУКЕ

Имајући у виду да је ПОУМ за Град Бијељину осмишљен и развијен да буде стратешко усмјерење Града у смислу искорака ка савременим концептима урбане мобилности и да представља први интегрални план ове врсте у Граду Бијељина и један од ријетких у Босни и Херцеговини, потребно је укључивање већег броја актера, односно представника свих институција и организација у његову реализацију.

Потребно је наставити са реализацијом активности које имају за циљ промоцију активних видова кретања, смањења емисије CO2 и заштиту животне средине, како би се креирао амбијент који је по мјери савременог човјека, у складу са резултатима анкета са узорком од преко 4.000 испитаних грађана.

Будуће активности треба да буду фокусиране на успостављање бициклистичких стаза, зелених површина (зелене оазе/паркови са спортско-рекреативним садржајима), отварање улица за пјешаке и бициклисте, подстицање преласка на енергетски ефикасне системе гријања и сличне активности, као и на подизање свијести о значају заштите животне средине и бенефитима одрживог еколошког развоја за заједницу.

ОБРАЂИВАЧ

Одсјек за локални економски развој и европске интеграције

Анкица Тодоровић, *Шеф Одсјека*

Градоначелник је утврдио ИЗВЈЕШТАЈ О РЕАЛИЗАЦИЈИ ПЛАНА ОДРЖИВЕ УРБАНЕ МОБИЛНОСТИ ГРАДА БИЈЕЉИНА – ПОУМ (2020.-2025.) ЗА 2023. ГОДИНУ, те га упућује Скупштини Града на претрес и усвајање.

ГРАДОНАЧЕЛНИК ГРАДА БИЈЕЉИНА

Љубиша Петровић