

Јавни приход Града 551-7902222590-850 Патријарха Павла бр. 1. +38755205472

Трезор Града 551-7902222618-689 ЈИБ: 4400315290000

Донације 551-7902222604-236 Матични број: 01209230

Врста прихода 722591 Еmail: [skudsemberija@gmail.com](mailto:skudsemberija@gmail.com)

Буџетска организац. 00050503

Општина 005

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Број: 204/24.

Датум: 08. 03. 2024. godine

**ПЛАН И ПРОГРАМ РАДА**

**ЈАВНЕ УСТАНОВЕ СРПСКО – КУЛТУРНО УМЈЕТНИЧКО ДРУШТВО „СЕМБЕРИЈА“ БИЈЕЉИНА ЗА 2024. ГОДИНУ**

Бијељина, март 2024. године

**УВОД**

    Српско културно - умјетничко друштво „Семберија“ дјелује као самостална Јавна установа која је у својству правног лица самостална у свом раду. Основана је са циљем чувања и његовања културно - умјетничких традиција Српског и осталих народа који живе на подручју Семберије, а и шире. Културно наслијеђе је уткано у духовну и моралну вертикалу сваког човјека па је памћење, његовање и унапређење истог примарни задатак наше установе. Тако сачувано наслијеђе у што изворнијем облику се преноси младим нараштајима да би га они усвојили и као нешто најдрагоцјеније преносили својим потомцима.

Културно наслијеђе је добро наслијеђено од претходних генерација. Ова добра имају симболички значај у свијести људи, а осликавају идентитет одређеног народа, поднебља или државе.

  Културно наслијеђе се односи на цјелокупно друштвено наслијеђе неке заједнице, односно на научене форме мишљења, осјећања и д‌јеловања. Наслијеђе се у континуитету преносило углавном усменим путем (врло је мали број писаних трагова). Та предања су кроз обичаје, игру, ритуале и пјесму говорила о времену у комe су настајали. Из њих се може закључити какво је било то вријеме, је ли било вријеме ратова или мира, суша или поплава, благостања или биједе, ради ли се о планинским пред‌јелима или равницама итд. Значи, тумачење културе одређеног историјског периода итекако помаже писању историје. Појединци и установе које се баве презентацијом културних садржаја неког временског раздобља имају велику одговорност јер недосљедност у њиховом раду може лако довести до фалсификовања тог периода. Зато ЈУ СКУД “Семберија” наглашено води рачуна да што аутентичније пренесе особине периода који представља кроз игру, пјесму, ношњу и обичаје. На тај начин његујемо идентитет српског народа, као и народа чијом се традицијом у свом раду бавимо. Такође, приликом представљања наше традиције изван Града Бијељина представљамо наш идентитет, нашу историју и нашу културу.

         Подизањем општег нивоа културно – умјетничког живота на подручју Града Бијељина и остваривањем сарадње са другим градовима у којима друштво наступа и прављењем пријатељских веза између друштава и градова, циљ нам је да што боље представимо Град Бијељину и Републику Српску.

         Јавна установа Српско културно – умјетничко друштво „Семберија“ Бијељина свој рад спроводи кроз сегменте који се кроз вријеме не мијењају већ само по потреби допуњују:

       истраживање у области фолклора и културне баштине семберског подручја;

* обогаћивање и освјежавање програма и набавка неопходне опреме;
* организовање концерата и манифестација на подручју Града Бијељина;
* организовање турнеја у иностранство и презентација нашег културног стваралаштва у другим земљама;
* организација и реализација културно – умјетничких програма и
* медијска промоција друштва и Града Бијељина;

1. **СЕКЦИЈЕ ЈАВНЕ УСТАНОВЕ СРПСКО  КУЛТУРНО – УМЈЕТНИЧКО**

**ДРУШТВО „СЕМБЕРИЈА“ БИЈЕЉИНА**

         Рад ЈУ СКУД „Семберија“ заснован је на Одлуци о оснивању, Статуту и  Програму рада који усваја Скупштина Града Бијељина.

          Основне активности Јавне установе Српско културно – умјетничко друштво „Семберија“ Бијељина огледају се у  низу активности кроз које доприноси развоју културе, као и едукацији младих генерација у Граду Бијељина, а д‌јелује кроз следеће секције:

1. Секција народних игара (седам ансамбала)
2. Народни оркестар
3. Школа народних инструмената
4. Женска вокална секција (етно, народне и друге пјесме)
5. Мушка вокална секција (етно, народне и друге пјесме)
6. Ткачка секција
7. Секција ручних радиности, шивење, плетење, вез и хеклање

     Значајно је нагласити да сви чланови ЈУ СКУД “Семберија” у свим секцијама д‌јелују без плаћања чланарине. Упис нових чланова се врши у два уписна рока у све секције и то прољетни и јесењи уписни рок.

**1.1.  Секција народних игара**

  Најбројнија секција у Друштву је секција народних игара. Због великог интересовања грађана за упис у секцију ветерана, поред већ постојеће секције, формирали смо још једну тако да сада д‌јелују двије групе ветерана, једна је рекреативна, а друга је група која равноправно наступа на концертима са омладинским и д‌јечијим ансамблом. Да би све секције народних игара (од д‌јечијих, па до ветерана) функционисале добро, континуирано чинимо напор да набавимо што је могуће више комплета народних ношњи . Неке дијелове ношње купујемо, а неке већ и призводимо, односно ткамо појасеве, кецеље и друго што је Друштву потребно за одржавање достигнутог нивоа као и стварање услова за надградњу. Да би се обукли сви играчи који учествују на неком концерту, нпр. годишњем, потребно је обезбиједити ношње за све кореографије које су на репертоару, затим величине за све узрасте, а такође и обућу која прати одређену кореографију, опанке, ципеле, чизме и сл. Дакле, то је задатак континуитета. Такође, постављање  нових кореографија, двије у Првом ансамблу народних игара,  двије у Д‌јечијем ансамблу и једне у Ансамблу ветерана. На тај начин ћемо обогатити наш постојећи репертоар који ћемо представити у току године, како на домаћим тако и на иностраним сценама.

**1.2.  Секција народних игара и плесова за ветеране**

Секција која окупља ветеране је постала врло популарна и бројна. Из тог разлога смо формирали двије  групе, једну која окупља рекреативце и дугу која наступа на концертима. Пробе се одрађују два пута седмично са великим ентузијазмом и чланова и кореографа, асистента. Због тога су већ постигнути добри резултати, па је планирано да се у току 2024. године постави још једна кореографија са којом ће се Друштво представити на свим турнејама које ћемо реализовати у току године.

**1.3. Народни оркестар**

 Значај Народног оркестра за ЈУ СКУД „Семберија“ је веома велики тако да је сасвим равноправан по важности са водећом секцијом народних игара и њихова синергија на пробама и наступима даје добре резултате.

Репертоар који ће Народни оркестар да његује јесте народна музика, класична музика и староградска музика. Наравно, ако се у току године укаже потреба за неким допунама, то ћемо у ходу реализовати.

**1.4.    Школа народних инструмената**

ЈУ СКУД „Семберија“ школу народних инструмената његује већ дуже вријеме и показала се као врло корисна, па њен рад настављамо и у 2024. години. У школи се врши подучавање на инструментима као што су хармоника, гитара, виолина, бубањ, фрула, а свираче који су најбољи укључујемо у оркестар.

**1.5.   Женска вокална група**

Женска вокална група ЈУ СКУД-а „Семберија“ броји од 18 - 20 чланица. Група успјешно пјевачки прати извођење многих кореографија, што поред учешћа и Народног оркестра ЈУ СКУД „Семберија“ знатно одваја од осталих друштава која се баве нашом дјелатношћу, јер се приликом наступа не праве импровизације било које врсте.

Женска вокална група има широк репертоар пјесама, а то су етно, народне, руске, македонске, црногорске и многе друге. Често на позив локалних телевизија гостују у музичким програмима.

**1.6.  Мушка вокална група**

  Мушка вокална група ЈУ СКУД-а „Семберија“ броји од 10 - 15 чланова. Мушка група, као и женска успјешно пјевачки прати извођење многих кореографија и значајно је допринијела квалитету и општем утиску када је у питању цјелокупан рад ЈУ СКУД-а „Семберија“. Мушка вокална група ради на проширивању свог репертоара са намјером да  квалитет свога рада дигну на виши ниво.

**1.7.  Ткачка секција**

Ткачка секција има велики значај за ЈУ СКУД „Семберију“ из неколико разлога. У ткачкој секцији се израђују појасеви и кецеље за потребе кореографија које су на репертоару. Такође је битна због задатка који је пред себе ставио ЈУ СКУД „Семберија“, а то је очување великог националног блага које је вијековима настајало на овим просторима, између осталог и „семберски цвијет“ који је мустра са семберских простора, а који се врло често користи као мотив у изради многих тканих комада. Оно што се планира је одржати рад ткачке секције и настојати заинтересовати младе нараштаје за овај начин стварања новог производа, односно нове вриједности.

**1.8.   Секција ручних радиности**

Шивење, плетење, вез и хеклање су ручне радиности које ће употпунити активности којима обезбјеђујемо производњу дијелова народне ношње потребних за постављање нових кореографија, као и рестаурацију постојећих костима. Тиме ћемо затворити један производни круг, а традицију подржати и помоћи да и даље живи, како у овом времену тако и у будућности.

**2.**     **ПЛАН АКТИВНОСТИ ЗА 2024. ГОДИНУ**

С обзиром да се 2024. године навршава пуних 70. година од оснивања ЈУ СКУД-а „Семберија“, план рада ће бити испуњен бројним садржајима и активностима којима ћемо обиљежити ова значајан јубилеј.

**2.1. Јануар**

-        учешће у литији на Бадње вече,

-        учешће у манифестацији Зимско корзо,

-        припреме нових кореографија и одабир нових пјесама за Фолклорну секцију, Народни оркестар, Женску вокалну групу, Мушку вокалну групу:

-        израда кецеља за кореографију “Игре из Шумадије“.

**2.2.  Фебруар**

-        плетење чарапа за кореографију „Игре из Шумадије“

-        израда кецеља за кореографију “Игре из Семберије”

-        обнављање кореографија  “Игре из Западне Србије” и “Коретиште”

-        увјежбавање кореографија постављених у 2023. години, појачане пробе Првом дјечијем ансамблу због планираног путовања у марту.

**2.3.  Март**

- израда нових пројеката за конкурсе;

- гостовање Ансамбла ветерана извођача на V Смотри ветерана „Ни млади ни

стари, ми смо прави“, у организацији ветерана фолклорног ансамбла СПКД

„Просвјета“ у Брчком;

- учешће Женске вокалне групе на годишњем концерту Удружења грађана „Етно пјевачка група Босиљак“ у Брчком;

-      обнављање кореографије “Лазарице” члановима Дјечијег ансамбла;

- учешће Првог дјечијег ансамбла и Народног оркестра на International Dance Festival „Budapest“ у Будимпешти, Мађарска;

-      солистички концерт Неде Марјановић (солиста нашег Друштва) уз пратњу Народног оркестра ЈУ СКУД „Семберија“ у част јубиларних седам деценија постојања Установе;

-      припрема Првог д‌јечијег фолклорног ансабла за васкршње наступе.

**2.4.  Април**

-   „Лазарице“ - традиционална манифестација ЈУ СКУД-а „Семберија“ испред цркве Светог Ђорђа, Народне библиотеке „Филип Вишњић“ и зграде Скупштине Града Бијељина;

-        учешће Првог извођачког ансамбла, Ансамбла ветерана и Народног оркестра на 19. Међународном фестивалу фолклора „Вечери фолклора поред Западне Мораве“ у Чачку;

-        излет Првог д‌јечијег ансамбла у Сунчану Реку, Бања Ковиљача;

-        извођење јавних часова фолклора на отвореном, улица Патријарха Павла, Градски трг, Градски Парк;

-        учешће у медијима.

**2.5. Мај**

-        учешће Првог извођачког ансамбла, Првог д‌јечијег ансамбла и оркестра на фестивалу у Врчину ;

- учешће у Васкршњем програму „Јајаријада“ испред ЈУ Центра за културу „Семберија“;

- учешће Ансамбла ветерана извођача на V фестивалу фолклора ветерана „Сокобања - Сокоград, игра стар - игра млад“ у Сокобањи;

-        интензивне припреме свих ансамбала и Народног оркестра за годишњи концерт;

- упис у школу ткања;

-       аплицирање на конкурс Министарства за образовање и културу Републике

Српске.

**2.6. Јун**

**-**  обиљежавање славе Јавне установе Српско културно – умјетничко

друштво „Семберија“ – Видовдан;

* завршне активности на припреми годишњег концерта Друштва;
* годишњи концерт Друштва;
* упис у секцију ветерана;
* припреме Првог извођачког ансамбла и Народног оркестра на

International Art Festival, Сицилија, Италија,

* аплицирање на конкурс Министарства трговине и туризма Републике

Српске.

**2.7. Јул**

- турнеја Првог извођачког ансамбла и Народног оркестра на International

Art Festival, Сицилија, Италија;

* ткање појасева и кецеља за потребе ЈУ СКУД „Семберија“ у ткачкој

секцији;

* фотографисање свих ансамбала и прављење филма о ЈУ СКУД-у „Семберија“ поводом седам деценија постојања;
* припрема и турнеја Ансамбла ветерана извођача, Првог дјечијег ансамбла

и Народног оркестра на Међународни фестивал фолклора „Балкан – фолк – фест“ Варна, Бугарска;

**2.8. Август**

-  расписивање редовног конкурса за упис нових чланова у све секције;

- учешће у медијима поводом јубилеја;

- организовање фестивала фолклора за омладинске и дјечије ансамбле

за друштва из региона;

* свечана академија поводом јубилеја;
* изложба на тему рада Друштва од оснивања 1954. до данас;
* организовање и учешће у програму поводом обиљежавања

славе Града Бијељина – Пантелино,

* турнеја Првог дјечијег ансамбла, Ансамбла ветерана извођача и

Народног оркестра на Међународном фестивалу фолклора „Балкан

Фолк – Фест“ Варна, Бугарска;

* учешће Првог дјечијег ансамбла на XVI Међународном дјечијем фестивалу фолклора „Лицидерско срце“ у Ужицу, Србија;

**2.9. Септембар**

**-** упис нових чланова у све секцију;

- ревија народних ношњи на отвореном простору, уз дегустацију

традиционалних сланих и слатких јела и изложбу народних

рукотворина;

* постављање нових кореографија Првом дјечијем ансамблу,

Првом извођачком ансамблу и Ансамблу ветерана извођача.

**2.10. Октобар**

**-** упис у школу ткања;

- пробе фолклора на отвореном (Градски парк, трг и шеталиште);

- редовне активности свих секција по утврђеном распореду;

- организовања семинара из области фолклора на нивоу Семберије;

- организовање обуке и уједначавање кореографија свих КУД-ова који

дјелују на подручју Семберије;

**2.11.  Новембар**

**-** ткање украсних поклон врећица за потребе Друштва у ткачкој

секцији;

- припреме за заједничке наступе, радионице, изложбе креативаца

градова из окружења;

- редовне активности свих секција по утврђеном распореду;

- припремање и учешће на концерту у оквиру манифестације

„Вишњићеви дани“ у Бијељини.

**2.12.  Децембар**

**-** припрема и организовање Никољданског концерта Народног

оркестра ЈУ СКУД-а „Семберија“;

-учешће у новогодишњим програмима локалних телевизија.

**3.  ОРГАНИЗОВАЊЕ ТУРНЕЈЕ У ИНОСТРАНСТВУ И УЧЕШЋЕ НА ФЕСТИВАЛИМА У ОКРУЖЕЊУ**

  Оно што  држи на окупу све чланове ЈУ СКУД “Семберија” је, између осталог, путовање на такмичења и ревијална представљања, како у градове у нашем окружењу, тако и у иностранство. Енергија и љубав са којом на путовањима наши чланови представљају Бијељину оправдавају сваки уложени динар у та путовања.

У току 2024. године у плану је учешће на Међународном фестивалу фолклора “Џивџан Фест” у Врњачкој Бањи, Међународни д‌јечији фестивал фолклора “Лицидерско срце”  у Ужицу, International Art Festival у Сицилији, Италија, International Dance Festival „Budapest“ у Мађарској, Mеђународни фестивал фолклора у Чачку, фестивал фолклор ветерана и рекреативаца у Сокобањи, Такође, у 2024. години планирамо наше најмлађе чланове одвести на један једнодневни излет, јер се у пракси показало да се у том узрасту највише радују кратким излетима.

Путовања на све чланове д‌јелују врло мотивационо и стимулативно. То доживљавају као награду за уложени труд што је и оправдано, јер иза сваке одигране кореографије на сцени стоји много свакодневног рада и одрицања од неких других активности.  Највећа и најдража награда су аплаузи и  путовања, а ми кроз то афирмишемо нашу културу, нашу традицију која представља нашу личну карту.

**ЗАКЉУЧАК**

          ЈУ СКУД „Семберија“ жели да кроз рад својих секција, фолклорне, музичке, пјевачке и ткачке, заинтересује младе генерације да се приближе традицији и култури уопште.  Ангажовање младих људи у друштвено значајним активностима ће помоћи да се сачувају од свакодневног лошег утицаја којем су изложени као што су алкохол, дрога, погрешна употреба друштвених мрежа и слично, а такође и њиховом здравијем одрастању.

         То ће допринијети њиховом осјећају да су друштвено признати и корисни, а тиме помажемо нашем граду, као и нашој држави.

Нашу искрену преданост очувању културе те њеном дизању на виши ниво потврђује и чињеница да смо омасовили Установу, подигли квалитет програмских садржаја на завидан ниво што потврђује и често позивање медија за учешће у њиховим културним програмима.

 ЈУ СКУД „СЕМБЕРИЈА“

ДИРЕКТОР

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранка Марковић Савчић