**РЕПУБЛИКА СРПСКА**

**ГРАД БИЈЕЉИНА**

**ГРАДОНАЧЕЛНИК**

**ИЗВЈЕШТАЈ**

**о реализацији Стратегије и Акционог плана развоја социјалног становања Града Бијељина за 2023. годину**

**Град Бијељина, јануар 2024. године**

**Увод**

Област социјалног становања, регулисана је доношењем Закона о социјалном становању Републике Српске ( „Службени гласник Републике Српске“, број 54/19 ), и подзаконским прописима, који су донесени на основу Закона.

На овај начин остварене су претпоставке да одређене категорије становништва могу ријешити своје стамбене проблеме уз подршку јавног сектора, по моделу социјалног становања. То су првенствено расељена лица и друге рањиве гатегорије, млади брачни парови,те корисници права која им припадају на основу закона којим се прописује социјална заштита.

Осим Закона о социјалном становању Републике Српске, издвајају се слиједећи документи:

* **Стратегија социјалног становања**, која утврђује циљеве (средњорочне и дугорочне) социјалног становања у Граду Бијељина, мјере и средства за њихово остваривање и донесена је на период од девет година ( 2021 – 2030 );
* **Акциони план** којим се оперативно разрађују мјере за остваривање циљева дефинисаних у Стратегији. Акциони план доноси Градоначелник Града Бијељина за период од годину дана.

**Реализација активности Акционог плана за 2023. годину**

За потребе овог извјештаја, а ради прегледнијег праћења реализације, активности из Акционог плана подијелиће се у три групе, како слиједи:

**А) База података, успостављање и одржавање**

Усвајањем одговарајућих подзаконских аката ( у предходном извјештајном периоду ) успостављена је и одржава се база података о стамбеним јединицама у власништву Града. Овај задатак из Акционог плана реализује се у континуитету.

Фонд расположивих стамбених јединица социјалног становања Града Бијељина, на основу Одлуке о фонду стамбених јединица социјалног становања број: 01-022-101/19 од 25. децембра 2019. године и 01-022-11/20 од 18. фебруара 2020. године, приказан је у слиједећој табели:

|  |  |  |  |  |
| --- | --- | --- | --- | --- |
| Ред.  бр. | Изграђени | Локација | Структура стамбених једини | Укупно |
| 1. | Систем социјалног становања (СХС) – Развој интегрираног модела у теорији и пракси | Амајлије, Борачко насеље, број | 8 станова по 30,96 м2  2 стана по 38,26 м2  6 станова по 41,27 м2 | 16 |
| 2. | Рома Акцион (РА) – подршка социо – економском укључењу ромске популације у БиХ путем обезбјеђења јединица и социо-економских мјера са активним учешћем локалних власти | Бијељина,  Славонска 1 Г и 1 В | 12 станова по 41,87 м2 | 12 |
| 3. | Затварање колективних центара и алтернативног смјештаја путем обезбјеђења јавних стамбених рјешења –  ЦЕБ II | Амајлије, Борачко насеље, број | 2 стана по 41,14 м2  1 стан од 41,89 м2  1 стан од 41,99 м2  1 стан од 42,04 м2  1 стан од 42,08 м2  1 стан од 42,22 м2  1 стан од 42,69 м2  1 стан од 42,76 м2  1 стан од 42,86 м2  1 стан од 43,41 м2  2 стана по 43,50 м2  1стан од 46,79 м2  1 стан од 46,88 м2  1 стан од 46,97 м2  1 стан од 60,12 м2 | 17 |
| 4. | Стамбено збрињавање у оквиру Регионалног стамбеног програма –  БиХ 3 | Амајлије, Борачко насеље, број | 4 стана по 27,67 м2  2 стана по 39,79 м2  8 станова по 41,79 м2  6 станова по 49,03 м2  4 стана по 53,35 м2  2 стана по 55,62 м2  2 стана по 67,41 м2  2 стана по 71,25 м2 | 30 |
| 5. | Стамбено збрињавање Рома 2017/2018 | Бијељина  Милке Мике Боснића 45 Б | 2 стана по 63,61 м2  2 стана по 38,33 м2  2 стана по 32,29 м2 | 6 |
| 6. | Стамбено збрињавање Рома 2018/2019 | Бијељина  Милке Мике Боснића 45 В | 2 стана по 63,61 м2  2 стана по 38,33 м2  2 стана по 32,29 м2 | 6 |
| 7. | Интегрирани програм подршке за реинтеграцију повратника по основу споразума о реадмисији | Јања | 1 стан од 25 м2 | 1 |

**Б) Изградња стамбених објеката**

Станоградња на територији Града је у сталном порасту. Изграђене су стамбене јединице намијењене за социјално становање, финансиране удруженим средствима Владе Републике Српске и Града Бијељина. Град Бијељина има почетну базу и фонд стамбених јединица социјалног становања који ће осигурати одговарајуће и пристојне услове свим физичким лицима која испуњавају услове за овај вид становања.

Одјељењем за стамбено – комуналне послове и заштиту животне средине проводи планске активности на дефинисању броја стамбених јединица које могу бити прикључене социјалном становању. Ово су задаци који се врше у континуитету, тако да ће бити уврштени у активности слиједећих акционих планова.

Изградњу стамбених објеката за социјално становање врши Влада Републике Српске и донатори у оквиру пројеката након проведене процедуре избора извођача радова на изградњи објекта.

Сви горе наведени пројекти су реализовани у предходним годинама те су кроз прописану законску процедуру стамбене јединице додијељени на кориштење и усељене.

У 2023. години су започета и нова два пројекта и то:

1. Стамбено збрињавање Рома 2020/2021 – 6 стамбених јединица у Бијељини и
2. ЦЕБ II – 12 стамбених јединица у Амајлијама.

Ове стамбене јединице нису завршене и радови су још у току.

**В) Систематизовање радног мјеста, обука кадра**

Обука кадра који се бави питањима социјалног становања у Граду Бијељина, путем радионица, семинара и друго, је трајни задатак овог и слиједећих акционих планова. Обуку организује Републички секретаријат за расељена лица и миграције Републике Српске. Током извјештајног периода организоване су двије обуке, у априлу и септембру, на којима су разматрана практична питања управљања и одржавања објеката непрофитно – социјалног становања.

Током извјештајног периода није именован службеник за питања социјалног становања, већ су путем систематизације радног мјеста ови послови додијељени службеницима Одјељења за друштвене дјелатности и Одјељења за стамбено – комуналне послове и заштиту животне средине, гдје су се послови и радни задаци из ове области успјешно обављали.

**Праћење и процјена степена реализације Стратегије и Акционог плана**

Праћење реализације Стратегије и Акционог плана по динамици активности утврђеној Законом о социјалном становању врши се једном годишње у форми годишњег извјештаја Скупштини Града о степену реализације Стратегије, након чега ће обавјештавати Владу Републике Српске и Репеблички секретаријат за расељена лица и миграције Републике Српске о оствареним резултатима имплементације Стратегије и даљим плановима ( Акциони план ).

Праћење реализације Стратегије се првенствено одвија кроз праћење имплементације пројеката и остварених резултата приоритетних циљева, као и напретка када је у питању успостављање модела социјалног становања. Наведени резултати служиће као основа за израду годишњих акционих планова који служе за имплементацију Стратегије.

Реализацијом активности из Акционог плана обезбјеђује се доступно социјално становање на територији Града Бијељина, те омогућава приступ по нижим цијенама, одговарајућег становања физичким лицима која због различитих разлога не могу самостално ријешити стамбено питање, у складу са законским прописима којима су регулисана питања социјалног становања.

**Општи циљ Стратегије**, реализације се поступно, током провођења Стратегије, донесене за период од 9 година ( 2021 – 2030 ). Потпуно остварење општег циља биће видљиво по истеку периода на који је усвојен овај стратешки документ.

**Посебни ( стратешки ) циљеви**, који су прецизно формулисани, представљају израз стања који се жели постићи али и ресурсе са којима се располаже. У том смислу, да би се достигла утврђена визија развоја социјалног становања, **реализују се четири дефинисана стратешка циља.**

**Циљ 1. Унаприједити постојећу институционалну и законодавну основу социјалног становаља у Граду Бијељина**

Унапређење основе за развој социјалног становања, паралелно са доношењем прописа, врши се и кроз јачање капацитета градских институција за провођење прописа у области социјалног становања.

Даљи развој прописа у области социјалног становања одвијаће се у складу са властитим потребама те обавезама утврђеним од стране надлежних органа.

Сви до сада донесени прописи су у функцији успостављања и унапређења модела социјалног становања у Граду Бијељина и уређења у области социјалног становања.

**Циљ 2. Повећати фонд стамбених јединица социјалног становања у Граду Бијељина**

Изградња објеката социјалног становања у Граду Бијељина је првенствено била усмјерена на затвараље колективних ценатара и збрињавање најрањивијих категорија, финансираних највећим дијелом са републичког нивоа уз коришћење намјенских стандарда и правилника за те пројекте.

Постојећи фонд стамбених јединица социјалног становања тренутно броји 87 јединица и једну јединицу санирану кроз Интегрирани програм подршке за реинтеграцију повратника по основу споразума о реадмисији. Друга стамбена јединица, реновирана кроз програм реадмисије је порушена, како би на тој парцели започела градња новог стамбеног објекта кроз пројекат ЦЕБ II. Обавеза Града Бијељина је да у што краћем року обезбиједи нову стамбену јединицу за ове намјене.

Ако се процијени да постоји већа потреба за овим видом стамбеног збрињавања, неопходно је увођење стабилних извора финансирања стамбених објеката социјалног становања и пуна координација свих буџетских издвајања за социјално становање као и креирање предуслова за долазак нових инвеститора, те јачање сарадње са дијаспором.

**Циљ 3. Успоставити контролу управљања и одржавања фонда стамбених јединица социјалног становања у Граду Бијељина**

Град Бијељина води евиденцију о стамбеним јединицама социјалног становања, уговорима о закупу са корисницима. Град има ажурирану базу података и усаглашене евиденције када је у питању број стамбених јединица, уговора о закупу и начину одржавања стамбених објеката, који се користе у сврху социјалног становања.

Контролу додјеле стамбених јединица корисницима врши Републички секретаријат за расељена лица и миграције Републике Српске у складу са законским прописима којима је регулисана област социјалног становања, нарочито када је у питању избор корисника, управљање и одржавање стамбених објеката социјалног становања.

Одржавање фонда стамбених јединица социјалног становања вршиће се из средстава прикупљених од закупа. Одржавање фонда стамбених јединица у наредном периоду ће се посветити посебна пажња. Циљ је зауставити пропадање фонда стамбених јединица и уколико постоји потреба за тим, отпочети на вријеме реконструкцију стамбених објекатра.

**Циљ 4. Обезбиједити социјалну сигурност и побољшати животне услове најугроженијих корисника социјалног становања у Граду Бијељина.**

Реализацијом задатака из Акционог плана ради се на обезбјеђењу социјалне сигурности и побољшању животних услова кроз доступност стамбених јединица социјалног становања на кориштење. На овај начин постиже се рјешавање стамбених проблема најугроженијих породица, које нису имале ријешено стамбено питање, такође се остварује напредак у успостављању модела социјалног становања.

На крају, може се закључити да је степен реализације Стратегије и Акционог плана на задовољавајућем нивоу, с обзиром да су реализоване све активности из Акционог плана за 2023. годину, а евидентна је реализација општег циља и посебних циљева дефинисаних Стратегијом.

|  |  |  |
| --- | --- | --- |
| п.о. Градоначелника  Одјељења за друштвене дјелатности  Љубиша Станишић |  | ГРАДОНАЧЕЛНИК  Љубиша Петровић |