**ПРИЈЕДЛОГ**

На основу члана 2. став (1) и члана 5. тачка и) и л) Закона о јавним предузећима („Сл. гласник РС“ бр. 75/04 и 78/11), члана 4. Закона о систему јавних служби („Сл. гласник РС“ бр. 68/07 и 44/16), члана 7., 101. и 131. став (2) Закона о привредним друштвима Републике Српске („Сл. гласник РС“ бр. 127/08, 58/09, 100/11, 67/13, 100/17 и 82/19), члана 18. став (1) тачка 2.) подтачка 3., члана 39. став (2), члана 54. и члана 82. став (2) Закона о локалној самоуправи („Сл. гласник РС“ бр. 97/16, 36/19 и 61/21), члана 39. став (2) тачка 37) и члану 90. став (2) Статута Града Бијељина („Сл. Гласник Града Бијељина“ бр. 9/17), Скупштина Града Бијељина на својој \_\_\_. сједници одржаној дана \_\_\_\_\_\_\_\_.2023. год., донијела је

**ОДЛУКУ О УСКЛАЂИВАЊУ**

**ПРАВНЕ ФОРМЕ ОРГАНИЗОВАЊА ЈП „СЕМБЕРИЈА И МАЈЕВИЦА“ Д.О.О. БИЈЕЉИНА**

**I ОПШТЕ ОДРЕДБЕ:**

Овом Одлуком врши се усклађивање правне форме организовања Јавног информативног и издавачког предузећа „Семберија и Мајевица” са п.о. Бијељина, са сједиштем у Бијељини, ул. Атинска бр. 2, те усклађивање оснивачког акта, пословног имена, дјелатности и упис основног капитала друштва, у складу са одредбама Закона о јавним предузећима („Сл. гласник РС“ бр. 75/04 и 78/11), Закона о систему јавних служби („Сл. гласник РС“ бр. 68/07 и 44/16) и Закона о привредним друштвима Републике Српске („Сл. гласник РС“ бр. 127/08, 58/09, 100/11, 67/13, 100/17 и 82/19).

Ова одлука садржи одредбе о правној форми организовања, оснивачу јавног предузећа, пословном имену и сједишту, дјелатностима, имовини предузећа, основном капиталу и оснивачком улогу оснивача, одговорности за обавезе јавног предузећа, органима и заступању друштва и другим питањима од значаја за пословање друштва.

**II – ПРАВНА ФОРМА:**

Члан 1.

Јавно информативно и издавачко предузеће „Семберија и Мајевица” Бијељина основано је Одлуком Скуштине општине Бијељина од 30.06.1993. године и Рјешењем број: ФИ-1257/93 од 23.07.1993. године, ради остваривања права грађана на информисање и задовољавање њихових културних, образовних и других потреба.

Ради обављања дјелатности од општег интереса, којим се обезбјеђује остваривање права и дужности правних и физичких лица и остваривање другог законом утврђеног интереса у области јавног информисања, Јавно информативно и издавачко предузеће „Семберија и Мајевица” Бијељина организује се у правну форму јавног предузећа и то једночланог друштва са ограниченом одговорношћу.

Јавно предузеће „Семберија и Мајевица”друштво са ограниченом одговорношћу Бијељина је правни сљедбеник Јавног информативног и издавачког предузећа „Семберија и Мајевица” са п.о. Бијељина, те задржава континуитет права, обавеза и одговорности досадашњег предузећа у новој правној форми, у складу са законским одредбама и одредбама ове Одлуке.

**III – ОСНИВАЧ ЈАВНОГ ПРЕДУЗЕЋА:**

Члан 2.

У регистру пословних субјеката ће у својству оснивача јавног предузећа бити уписан: **Град Бијељина**, са сједиштем у Бијељини, Трг Краља Петра I Карађорђевића бр. 1.

**IV – ПОСЛОВНО ИМЕ И СЈЕДИШТЕ ЈАВНОГ ПРЕДУЗЕЋА:**

Члан 3.

Пословно име јавног предузећа је: **Јавно предузеће „СЕМБЕРИЈА И МАЈЕВИЦА“ друштво са ограниченом одговорношћу Бијељина.**

Скраћено пословно име јавног предузећа је: **ЈП „СЕМБЕРИЈА И МАЈЕВИЦА“ д.о.о. Бијељина.**

Члан 4.

Сједиште јавног предузећа је у Бијељини, ул. Атинска бр. 2/А.

**V – ДЈЕЛАТНОСТИ ЈАВНОГ ПРЕДУЗЕЋА:**

Члан 5.

18.11 Штампање новина

18.12 Остало штампање

47.62 Трговина на мало новинама, папиром и писаћим прибором у специјализованим продавницама

58.11 Издавање књига

58.13 Издавање новина

58.14 Издавање часописа и периодичних публикација

58.19 Остала издавачка дјелатност

59.11 Производња филмова, видео-филмова и телевизијског програма

59.20 Дјелатности снимања звучних записа и издавање музичких записа

60.10 Емитовање радијског програма

60.20 Емитовање телевизијског програма

63.91 Дјелатности новинских агенција

72.20 Истраживање и експериментални развој у друштвеним и хуманистичким наукама

73.11 Агенције за рекламу и пропаганду

73.20 Истраживање тржишта и испитивање јавног мњења

Јавно предузеће обавља послове спољнотрговинског промета у оквиру регистрованих дјелатности.

Јавно предузеће може извршити промјену регистрованих дјелатности у складу са својим пословним интересима и програмима развоја. Одлуку о промјени регистрованих дјелатности доноси скупштина јавног предузећа.

**VI - ИМОВИНА ЈАВНОГ ПРЕДУЗЕЋА, ОСНОВНИ КАПИТАЛ И УЛОГ ОСНИВАЧА:**

Члан 6.

Имовину јавног предузећа - друштва са ограниченом одговорношћу чини право својине на покретним и непокретним стварима и друга имовинска права које јавно предузеће има на улозима или је стекло пословањем.

Основни капитал јавног предузећа - друштва са ограниченом одговорношћу јесте укупна вриједност удјела у јавном предузећу.

Јавно предузеће - друштво са ограниченом одговорношћу дужно је да књигу удјела држи у свом сједишту.

Члан 7.

Основни капитал јавног предузећа - друштва са ограниченом одговорношћу износи **2.000,00 КМ** **(словима: двијехиљаде и 00/100 конвертибилних марака)** и састоји се од новчаног улога оснивача. Оснивач је уплатио цјелокупан износ оснивачког улога.

Основни капитал јавног предузећа - друштва са ограниченом одговорношћу може се одлуком оснивача повећати новим улозима или претварањем расположивих резерви за ове намјене у основни капитал.

Улог у јавно предузеће - друштво са ограниченом одговорношћу може бити новчани или неновчани, укључујући и извршени рад и пружене услуге.

Основни капитал јавног предузећа - друштва са ограниченом одговорношћу може се смањити одлуком оснивача, али не испод законом прописаног минималног основног капитала.

Смањење основног капитала јавног предузећа - друштва са ограниченом одговорношћу по једном основу може се извршити истовремено са повећањем основног капитала по другом основу у складу са Законом о привредним друштвима.

**VII - ОДГОВОРНОСТ ЗА ОБАВЕЗЕ ЈАВНОГ ПРЕДУЗЕЋА:**

Члан 8.

Јавно предузеће - друштво са ограниченом одговорношћу одговара за своје обавезе цјелокупном својом имовином.

Оснивач – члан не одговара за обавезе јавног предузећа - друштва са ограниченом одговорношћу, осим до износа неунесеног улога у имовину јавног предузећа - друштва са ограниченом одговорношћу.

Оснивач јавног предузећа - друштва са ограниченом одговорношћу и друга лица за обавезе и трошкове преузете у вези са оснивањем друштва, одговарају солидарно цјелокупном својом имовином.

**VIII - ОРГАНИ И ЗАСТУПАЊЕ ЈАВНОГ ПРЕДУЗЕЋА:**

Члан 9.

Органи јавног предузећа су:

* **скупштина,**
* **надзорни одбор и**
* **управа (менаџмент)**.

Члан 10.

Скупштину јавног предузећа чини представник оснивача.

Послове скупштине јавног предузећа обавља градоначелник, као представник оснивача.

Скупштина је надлежна да:

а) доноси статут,

б) доноси пословник о свом раду и друге пословне акте у складу са законом,

в) доноси етички кодекс,

г) доноси план пословања и ревидирани план пословања,

д) доноси програм инвестиција за плански период,

ђ) именује и разрјешава надзорни одбор,

е) именује и разрјешава одбор за ревизију,

ж) одлучује о трајној пословној сарадњи и повезивању са другим предузећима,

з) одлучује о расподјели годишње добити и покрићу губитака,

и) одлучује о повећању и смањењу основног капитала,

ј) одлучује о оснивању нових предузећа,

к) одлучује о формирању пословне јединице,

л) одлучује о статусним промјенама, промјени правне форме и престанку јавног

предузећа,

љ) одлучује о стицању, продаји, давању у закуп, залагању или другом располагању имовином велике вриједности, у складу са Законом о привредним друштвима и

м) одлучује о другим питањима у складу са законом и статутом предузећа.

Члан 11.

Надзорни одбор састоји се од најмање три члана, које именује скупштина јавног предузећа.

Надзорни одбор је надлежан да:

а) надзире рад управе,

б) доноси пословник о свом раду,

в) предлаже статут, етички кодекс и друге акте скупштини,

г) предлаже именовање и разрјешење чланова одбора за ревизију,

д) именује и разрјешава чланове управе у складу са поступцима утврђеним статутом и законом,

ђ) доноси смјернице о набавци и врши надзор над њиховим спровођењем,

е) одобрава препоруке одбора за ревизију о расподјели добити, те другим питањима,

ж) даје овлашћење за ограничене активности у складу са овим законом,

з) даје упутства директору за спровођење истраге у вези са учињеним неправилностима,

и) даје приједлог скупштини о пословној сарадњи и повезивању са другим предузећима,

ј) доноси одлуке о инвестирању у складу са законом и статутом,

к) даје приједлог скупштини о оснивању нових предузећа,

л) сазива сједнице скупштине јавног предузећа, осим јавних предузећа у којима Влада врши функцију скупштине и утврђује приједлог дневног реда,

љ) утврђује приједлог одлука скупштине јавног предузећа и врши контролу спровођења

усвојених одлука и

м) обавља и друге послове утврђене законом, статутом и актима предузећа.

Члан 12.

Управу предузећа чине директор и извршни директори.

Управу бира надзорни одбор већином гласова, на основу јавног конкурса, за избор најбоље квалификованог кандидата, према оперативним и пословним потребама предузећа, а у складу са одредбама статута предузећа.

Надлежност управе је:

а) извјештавање надзорног одбора на захтјев надзорног одбора,

б) спровођење етичког кодекса,

в) израда и надгледање реализације планова пословања,

г) предлагање и спровођење смјерница о набавци те спровођење важећих прописа,

д) утврђивање приједлога о расподјели добити и покрићу губитка,

ђ) запошљавање и отпуштање запослених у складу са поступцима утврђеним актима предузећа и важећим законима,

е) давање приједлога надзорном одбору о пословној сарадњи и повезивању са другим предузећима,

ж) давање приједлога надзорном одбору о инвестиционим одлукама у складу са важећим законима о инвестицијама,

з) давање приједлога надзорном одбору о оснивању нових предузећа,

и) обавља и друге послове утврђене законом, статутом и актима предузећа.

Члан 13.

Број чланова надзорног одбора и управе биће одређен одредбама Статута јавног предузећа, након ступања на снагу ове Одлуке.

Члан 14.

Директор заступа јавно предузеће. Обим овлашћења директора биће одређен одредбама Статута јавног предузећа, након ступања на снагу ове Одлуке.

Члан 15.

У испуњавању својих обавеза и одговорности, надзорни одбор и управа дужни су подстицати на одговорно коришћење и контролу имовине и ресурса предузећа.

Члан 16.

Скупштина јавног предузећа, на приједлог надзорног одбора, именује и разрјешава одбор за ревизију, које извршава послове и дужности у складу са Законом о јавним предузећима и статутом јавног предузећа.

**IX - ЗАПОСЛЕНИ:**

Члан 17.

Запослени Јавног информативног и издавачког предузећа „Семберија и Мајевица” са п.о. Бијељина остају запослени Јавног предузећа „СЕМБЕРИЈА И МАЈЕВИЦА“ друштво са ограниченом одговорношћу Бијељина.

О запошљавању и отпуштању запослених одлучује управа у складу са поступцима утврђеним актима предузећа и важећим законима.

Запослени у јавном предузећу остварују права по основу рада у складу са Законом о раду, општим актима и уговором о раду који радник закључује са јавним предузећем.

**X – ТРАЈАЊЕ И ПРЕСТАНАК ЈАВНОГ ПРЕДУЗЕЋА:**

Члан 18.

Јавно предузеће је основано на неодређено вријеме и може престати одлуком оснивача, одлуком државног органа, статусним промјенама које за посљедицу имају престанак јавног предузећа, правноснажном судском одлуком којом се утврђује да је регистрација јавног предузећа била ништава и одређује брисање јавног предузећа из регистра пословних субјеката или наступањем догађаја одређеног оснивачким актом и у другим случајевима одређеним законом.

**XI- УСКЛАЂИВАЊЕ СТАТУТА И ДРУГИХ АКАТА ЈАВНОГ ПРЕДУЗЕЋА:**

Члан 19.

Након усвајања ове Одлуке скупштина јавног предузећа ће ускладити одредбе Статута Јавног информативног и издавачког предузећа „СЕМБЕРИЈА И МАЈЕВИЦА“ Бијељина, број 43/2014 од 23.04.2014. године и других аката јавног предузећа са одредбама ове Одлуке, одредбама Закона о јавним предузећима („Сл. гласник РС“ бр. 75/04 и 78/11), Закона о систему јавних служби („Сл. гласник РС“ бр. 68/07 и 44/16), Закона о привредним друштвима Републике Српске („Сл. гласник РС“ бр. 127/08, 58/09, 100/11, 67/13, 100/17 и 82/19) и другим позитивним прописима, у року од 30 (тридесет) дана од дана уписа промјена у регистру пословних субјеката код Окружног привредног суда у Бијељини.

**XII – ПРЕЛАЗНЕ И ЗАВРШНЕ ОДРЕДБЕ:**

Члан 20.

Директор Јавног информативног и издавачког предузећа „СЕМБЕРИЈА И МАЈЕВИЦА“ Бијељина, који је именован Рјешењем Скупштине Града Бијељина, број: 01-111-199/21 од 14.09.2021. године, остаје на дужности са свим законским овлашћењима и одговорностима, до редовног избора директора, у складу са одредбама Закона о јавним предузећима, ове Одлуке, Статута јавног предузећа и других релевантних прописа.

Ступањем на снагу ове Одлуке престаје мандат члановима Управног одбора Јавног информативног и издавачког предузећа „СЕМБЕРИЈА И МАЈЕВИЦА“ Бијељина, који су именовани Рјешењем Скупштине Града Бијељина, број: 01-111-27/20 од 29.07.2020. године и број: 01-111-66/20 од 10.09.2020. године.

Ступањем на снагу ове Одлуке престаје да важи Одлука о оснивању јавног информативног и издавачког предузећа „Семберија и Мајевица“ Бијељина („Сл. гласник Града Бијељина“ бр. 22/13), а ова Одлука ће представљати оснивачки акт јавног предузећа.

Даном уписа промјена у регистру пословних субјеката код Окружног привредног суда у Бијељини, у складу са чланом 20. ове Одлуке, престаје улога Скупштине Града Бијељина као Скупштине јавног предузећа.

Пријаву за регистрацију, у којој ће као предмет бити наведене све промјене које су обухваћене овом Одлуком, поднијеће директор јавног предузећа.

Члан 21.

На основу ове Одлуке извршиће се се одговарајуће промјене уписа у регистру пословних субјеката код Окружног привредног суда у Бијељини.

Члан 22.

На питања која нису дефинисана овом Одлуком примјењиваће се одредбе Закона о јавним предузећима, Закона о привредним друштвима, као и одредбе других позитивно-правних прописа.

Члан 23.

Ова Одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

Број: \_\_\_\_\_\_\_\_\_\_\_ П Р Е Д С Ј Е Д Н И К

Б и ј е љ и н а, СКУПШТИНЕ ГРАДА БИЈЕЉИНА Датум, \_\_\_\_\_\_\_\_\_\_\_\_\_\_\_

Александар Ђурђевић

**ОБРАЗЛОЖЕЊЕ УЗ ОДЛУКУ О УСКЛАЂИВАЊУ**

**ПРАВНЕ ФОРМЕ ОРГАНИЗОВАЊА ЈП „СЕМБЕРИЈА И МАЈЕВИЦА“ Д.О.О. БИЈЕЉИНА**

I ПРАВНИ ОСНОВ ЗА ДОНОШЕЊЕ ОДЛУКЕ

Правни основ за доношење Одлуке о усклађивању правне форме организовања Одлуке о оснивању ЈП „СЕМБЕРИЈА И МАЈЕВИЦА” д.о.о. Бијељина садржан је у:

* члану 2. став (1) и члана 5. тачка и). и л). Закона о јавним предузећима („Сл. гласник РС“ бр. 75/04 и 78/11), који прописују да је јавно предузеће правно лице које је уписано у судски регистар као привредно друштво у форми акционарског друштва или друштва са ограниченом одговорношћу, ради обављања дјелатности од општег интереса и у чијем основном капиталу Република Српска или јединица локалне самоуправе директно или индиректно има већинско власништво, те да су надлежности скупштине, између осталог, да одлучује о повећању и смањењу основног капитала и статусним промјенама, промјени правне форме и престанку јавног предузећа.
* члану 4. Закона о систему јавних служби („Сл. гласник РС“ бр. 68/07 и 44/16) којим је прописано да се ради обављања дјелатности од општег интереса којим се обезбјеђује остваривање права и дужности правних и физичких лица и остваривање другог законом утврђеног интереса у области јавног информисања и другим областима, оснивају јавна предузећа.
* члану 7., 101. и 131. став (2) Закона о привредним друштвима Републике Српске („Сл. гласник РС“ бр. 127/08, 58/09, 100/11, 67/13, 100/17 и 82/19), којим је прописано да се привредна друштва оснивају одлуком о оснивању, уколико имају једног оснивача, те садржај оснивачког акта – одлуке о оснивању и надлежност оснивача, односно члана за вршење овлашћења скупштине.
* члану 18. став (1) тачка 2.) подтачка 3. Закона о локалној самоуправи („Сл. гласник РС“ бр. 97/16, 36/19 и 61/21) који прописује да је једна од самосталних надлежности јединице локалне самоуправе оснивање привредних друштава, установа и других организација ради пружања услуга из њихове надлежности, уређење њихове организације и управљање, члану 54. који прописује да је градоначелник извршни орган власти јединице локалне самоуправе, који представља и заступа исту, руководи градском управом и одговара за њен рад, те члановима 39. став (2) и 82. став (2), који прописују да Скупштина јединице локалне самоуправе у оквиру својих таксативно наведених надлежности, између осталог доноси и одлуке.
* члану 39. став (2) тачка 37). и члану 90. став (2) Статута Града Бијељина („Сл. Гласник Града Бијељина“ бр. 9/17), који прописују да Скупштина Града оснива привредна друштва, установе и предузећа комуналних и других дјелатности за обављање послова од интереса за Град, којима управља у складу са законом, те доноси статут, пословник, одлуке, рјешења, закључке, препоруке, резолуције, стратегије, планове и програме.

II РАЗЛОЗИ ЗА ДОНОШЕЊЕ ОДЛУКЕ

У Извјештају интерне ревизије бр. 02/18-014-2-17-Б.1/21 од 23.08.2021. године, дато је шест препорука са роковима за отклањање неправилности и недостатака. Суштина препорука се односи на законито рјешавање статусних питања, у вези са оснивањем и пословањем ЈИП „СИМ“ Бијељина и успостављањем одговарајућег система интерних финансијских контрола. Сходно наведеном градоначелник Града Бијељина донио је Рјешење о именовању Радног тијела за реализацију препорука ревизије у ЈИП „СИМ“ Бијељина бр. 02-014-1-813/22 од 31.03.2022. године у саставу: Радослав Остојић, предсједник, Љубиша Станишић, члан, Зоран Зекановић, члан, Душанка Гаврић, члан, Милан Лазић, члан, Далибор Тодоровић, члан и Љубинка Крсмановић, члан, са задатком да реализује препоруке ревизије, с обзиром на то да пословање наведеног предузећа никада није усклађено са важећим правним прописима.

Приликом реализације препорука ревизије и проналажења рјешења проблема Јавног информативног и издавачког предузећа “Семберија и Мајевица” са п.о. Бијељина, у смислу рјешавања статусних питања, радно тијело за реализацију препорука интерне ревизије у ЈИП „СИМ“ Бијељина утврдило је да је најпогодније рјешење да се изврши усклађивање правне форме Јавног информативног и издавачког предузећа “Семберија и Мајевица” са п.о. Бијељина, усклађивање оснивачког акта, назива, дјелатности, те накнадни упис основног капитала и усвајање новог статута, у складу са Законом о јавним предузећима и Законом о привредним друштвима и наставак пословања у форми јавног предузећа - једночланог друштва са ограниченом одговорношћу.

Приликом проналажења рјешења проблема радно тијело се обратило Окружном привредном суду у Бијељини, захтјевом за давање мишљења о наведеном приједлогу, те евентуалних сугестија и приједлога, како би могли да се предузму наредни кораци и што прије усклади ЈИП „СИМ“ Бијељина са важећим правним прописима. Окружни привредни суд је благовремено одговорио да је потребно да се изврши усклађивање друштва у складу са позитивним законским прописима, те да се поднесе пријава за регистрацију на одговарајућем обрасцу, у којој ће се као предмет пријаве навести и упис организовања и усклађивања општих аката друштва, усклађивања дјелатности друштва и упис повећања основног капитала друштва, уз напомену да је одредбом члана 79. Закона о регистрацији пословних субјеката у Републици Српској (Службени гласник Републике Српске бр. 67/13 и 15/16) предвиђено да ће сви субјекти уписа, без обзира на облик организовања, који не ускладе облик организовања, као и опште акте у складу са одредбама Закона о привредним друштвима и другим посебним прописима, у роковима одређеним законом, бити брисани из Регистра након проведеног поступка ликвидације.

III ФИНАНСИЈСКА СРЕДСТВА

За реализацију ове Одлуке у Буџету Града Бијељина за 2023. годину планирана су новчана средства на буџетској позицији 415 200 – 1 Текући грантови ЈИП „Семберија и Мајевица“.

О Б Р А Ђ И В А Ч:

ОДЈЕЉЕЊЕ ЗА ДРУШТВЕНЕ ДЈЕЛАТНОСТИ

П.О. ГРАДОНАЧЕЛНИКА

Љубиша Станишић

Градоначелник Града Бијељина утврдио је ПРИЈЕДЛОГ ОДЛУКЕ О УСКЛАЂИВАЊУ ПРАВНЕ ФОРМЕ ОРГАНИЗОВАЊА ЈП „СЕМБЕРИЈА И МАЈЕВИЦА“ Д.О.О. БИЈЕЉИНА, те га просљеђује Скупштини Града Бијељина на усвајање.

ГРАДОНАЧЕЛНИК ГРАДА БИЈЕЉИНА

Љубиша Петровић